የፌደራል አቃቢህግ በ13  የአዲስ አበባ ቤቶች ልማት  ፕሮጀክት ጽህፈት ቤት  አመራሮች ላይ ክስ መሠረተ
የፌደራል አቃቢ ህግ የአዲስ አበባ  የቤቶች ልማት ፕሮጀክት ጽህፈት ቤት የቀድሞ ዋና ሥራ  አስኪያጅን የሆኑትን ወይዘሮ  ፀዳለ ማሞን ጨምሮ በ13 የጽህፈት ቤቱ አመራርና ባለሙያዎች ላይ በሙስና ወንጀል በመጠርጠር ትናንት በዋለው ችሎት ክስ መመሥረቱን አስታወቀ  ።   የፌዴራል አቃቢ ህግ በአዲስ አበባ ቤቶች ልማት ፕሮጀክት ጽህፈት ቤት የቀድሞ ዋና ስራ አስኪያጅ በእነ ወይዘሮ ፀዳለ ማሞ መዝገብ በሙስና ወንጀል ተጠርጥረው በቁጥጥር ሥር የዋሉ 12 ተከሳሾች ላይ ክስ መስርቷል፡፡በተጨማሪም አቃቢ ህግ በመተሃራ ስኳር ፋብሪካ የቀድሞ ዋና ስራ አስኪያጅ በእነ ዘነበ ይማም መዝገብ የተጠቀሱ 5 ተከሳሾች ላይም ክስ መስርቷል።ተጠርጣሪዎቹ የጽህፈት ቤቱ የቀድሞ ዋና ስራ አስኪያጅና ምክትል ስራ አስኪያጅን ጨምሮ የሎጅስቲክስና ፋይናንስ አስተዳደር፣የፕላንና ዶክመንቴሽን፣ የግንባታና ቁጥጥር፣ የመሬት ዝግጅትና መሰረተ ልማት ዲዛይን ኃላፊዎች እንዲሁም የግዥና ፋይናንስ ባለሙያዎች ሆነው ሲሰሩ የማይገባ ጥቅም አግኝተዋል  ያላቸውን  ተከሳሾች  ፍርድቤቱ  እንዲመረምር  ክስ አቅርቧል ።ተከሳሾቹ የግዥና ፋይናንስ መመሪያን በተጻረረና የጨረታ መመሪያን ሳይከተሉ በውስን ጨረታ የ7ኛ ተከሳሽ ንብረት ለሆነው ለየማነ ግርማይ ጠቅላላ ስራ ተቋራጭ በተጋነነ ዋጋ በመሥጠት በመንግስት ንብረት ላይ የ11 ሚሊዮን ጉዳት ማድረሳቸውን አቃቢ ህጉ ለችሎቱ ያቀረበው የክስ መዝገብ ያመለክታል፡፡ተጠርጣሪዎቹ በዋና ወንጀል አድራጊነትና በተካፋይነት እንዲሁም ሥልጣንን ያላግባብ በመጠቀም የሙስና ወንጀል ተከሰዋል፡፡ አቃቢ  ህጉ በ2ኛ ደረጃ  መዝገብም ተጠርጣሪዎቹ ከየማነ ግርማይ ኮንስትራክሽን ማሽነሪዎች አከራይ ድርጅት ለአፈር ቆርጦ መጣል ስራ ሳይሰራ ኃላፊዎቹና ባለሙያዎቹ በየደረጃቸው ሰነድ በማዘጋጀት በማረጋገጥና በማጽደቅ ሂሳብ እንዲከፈል በማድረግ የመንግስትን አግባብ ላልሆነ ወጪ በመዳረግ የሙስና ወንጀል አቃቢ ህግ ክስ አቅርቦባቸዋል፡፡አቃቢ ህጉ ያስረዱልኛል ያላቸውን 11 የሰውና ልዩ ልዩ የሰነድ ማስረጃዎች ተያያዞ መቅረቡን  በችሎቱ  ከቀረበው  ዝርዝር ክስ  ለመረዳት ተችሏል፡፡በዚሁ መዝገብ 12ኛና 13ኛ ተከሳሽ አልማዝ አይናለምና አቶ ወንድሙ መንግስቱ የተባሉት ተከሳሾች ከተጠረጠሩበት የወንጀል ድርጊት አንጻር ችሎቱ ክብደቱ በማየት  በ15ሺ ብር ዋስ እንዲወጡ ፈቅዷል፡፡በሌሎች ተከሳሾች ላይ ግን አቃቢ ህግ በክሱ የጠቀሳቸው አንቀጾች መሠረታዊ የዋስትና መብትን ስለሚከለክሉ ተጠርጣሪዎቹ በማረሚያ ቤት ሆነው ጉዳያቸውን እንዲከታተሉ በማለት የክስ መቃወሚያ ለመጠባበቅ ለጥቅምት 3 ቀጠሮ ሰጥቷል፡፡ ሌላው ችሎቱ የተመለከተው በስኳር ኮርፖሬሽን የመተሃራ ስኳር ፋብሪካ ዋና ስራ አስኪያጅ አቶ ዘነበ ይማም መዝገብ ላይ የተጠቀሱ 5 ተከሳሾችን ጉዳይ ሲሆን በተጠርጣሪዎቹ ላይ አቃቢ ህግ ክስ መሥርቶባቸዋል፡፡በእነ ዘነበ ይማም የፋብሪካው ዋና ስራ አስኪያጅ፣ አቶ እንዳልካቸው ግርማ የፋብሪካው የግዥ ቡድን መሪና አቶ ሓየሎም ከበደ የፋብሪካው የውጭ ሃገር ግዥ ከፍተኛ ባለሙያ ባሉበት መዝገብ ተከሳሾቹ ያላቸውን ኃላፊነት ያለአግባብ በመጠቀም ጥቅም ለማግኘት ጥረት አደርገዋል የሚልክስ ቀርቦባቸዋል ።ተከሳሾቹ  የሶስተኛ ወገን ጥቅም ለማስግኘት ሲሉ መመሪያን በመጣስ ከተለያዩ የውጭ ሃገራት ኩባንያዎች ከ13 ሚሊዮን ብር በላይ የመለዋወጫና ኬሚካል ግዥ በመፈጸም በመንግስት ንብረት ላይ ጉዳት በማድረስ የወንጀል ተከሰዋል ፡፡አቃቢ ህግ ወንጀሉን ስለመፈጸማቸው ያስረዱልኛል ያላቸውን 5 የሰውና 11 የተለያዩ የሰነድ ማስረጃዎች በችሎቱ አያይዞ  አቅርቧል፡፡በሌላ መዘገብ ላይም አቶ ዘነበ ይማምና የፋብሪካው ጠቅላላ ሂሳብ ቡድን መሪ አቶ በለጠ ዘለለው ፋብሪካው የማምረት አቅሙን ለማሳደግና የማስፋፋት ስራ ለመስራት በሚል እቃው በፋብሪካው እያለ ስሪ ስታር ከተባለ የህንድ ኩባንያ ጋር በመዋዋል እቃውን እንዲያስገባ  በማድረግ ወንጀል ተከሰዋል ።አቃቢ ህግ የተጠረጠሩት ግለሰቦች  በጣምራ ፈራሚነትም እቃውን  በማስገባት ከ1 ነጥብ 2 ሚሊዮን የአሜሪካን ዶላር በላይ በሆነ ወጪ ለኩባንያው እንዲከፈል በማድረግ በዋና ወንጀል አድራጊነትና በተከፋይነት ከባድ የሙስና ወንጀል ተከሰዋል፡፡ችሎቱ የተከሰሱበት ወንጀል በጸረ ሙስና ስነ ስርዓት አዋጁ መሰረት መሰረታዊ የዋስትና መብትን ስለሚከለክል ጉዳቸውን በማረሚያ ቤት እንዲከታተሉና የክስ መቃወሚያ እንዲያቀርቡ  ለጥቅምት 2 ቀጠሮ ሰጥቷል፡፡በዚሁ መዝገብ 6ኛ ተጠርጣሪ የነበረችው ሰናይት ወርቁ አቃቢ ህግ ክስ ባለመመስረቱና የተጠረጠረችበት ወንጀልም ዋስትና የሚያስከለክል ባለመሆኑ ችሎቱ በ5 ሺ ብር ዋስትና ወጥታ ጉዳዩዋን እንድትከታተል አዟል፡፡በእነ ገምሹ በየነ መዝገብ የንብረት እግድ የተመለከተው ጉዳይ ለችሎቱ ቀርቦ የነበረ ሲሆን የ10 የታገዱ ኩባንያዎች ጠበቆች የንብረቶቹ እግድ መነሳት ወደ ዋና ክርክሩ ከመገባቱ በፊት ጊዜ የማይሰጡ የሰራተኞች ደመወዝና የመንግስትን ግብር ጨምሮ ሌሎች እለታዊ እንቅስቃሴዎች እንዲደረግ የሚያስችል ውሳኔ እንዲሰጣቸው ችሎቱን ጠይቀዋል፡፡ችሎቱም የግራ ቀኙ ክርክር ተካሂዶ የታገደው ንብረት ብይን እስኪሰጥ ድረስ የዕለት ጉሮሮ ጉዳይ የሆኑት የሰራተኛ ደመወዝ በተመለከተ ጊዜያዊ ትዕዛዝ ለመስጠት መርማሪ ፖሊስ አስተያየት እንዲሰጥ ቢጠይቅም መርማሪ ፖሊስ በተደራራቢ ስራ ምክንያት ለዚህ አስተያየት እንዳላዘጋጀ ገልጿል፡፡ፍርድ ቤቱም መርማሪ ፖሊስን በአስቸኳይ አስተያየት እንዲሰጥና የታገደው ንብረትን በተመለከተም ማን ያስተዳድር፣እንዴት ይተዳደር፣የሰራተኛ ደመወዝ ማን ይክፈል እንዴት ይከፈልና ድርጅቶቹ በማን ይመሩ የሚለውን ግራ ቀኙ አስተያየት ይዘው እንዲቀርቡ ትዕዛዝ በማስተላለፍ ለመስከረም 11 ተለዋጭ ቀጠሮ ሰጥቷል፡፡